রাতে সুব্রত চৌধুরী জনকণ্ঠ’কে বলেন, বৈঠকে কোন সিদ্ধান্ত হয়নি। মূলত যুগপত আন্দোলনের জন্য দফা ঠিক করতেই এই বৈঠক হয়েছে। কেউ পাঁচ দফা, কেউ সাত কেউবা নয় দফার ভিত্তিতে আন্দোলনের পরামর্শ দেন। তবে সবার পরামর্শ বিশ্লেষন করা হয়েছে। আশাকরি শনিবারের মধ্যে কর্মসূচী চূড়ান্ত হবে। তিনি জানান, শনিবার আবারো জোটের লিয়াজো কমিটির বৈঠক হবে। বৈঠকে সিদ্ধান্ত চুড়ান্ত হলে সবাই জানতে পারবেন। আ ব ম মোস্তফা আমীনের সঙ্গে যোগাযোগ করা হলে তিনি এ বিষয়ে কোন কথা বলতে রাজী হননি। ২১আগস্ট গ্রেনেড হামলা মামলার রায়ের পর জাতীয় ঐক্য প্রক্রিয়ার সঙ্গে বিএনপির ঐক্য ও যুগপত আন্দোলন নিয়ে কিছুটা টানাপোড়ের দেখা দিয়েছে। এরই ধারাবাহিকতায় বৃহস্পতিবারের জাতীয় ঐক্যের বৈঠক অনুষ্ঠিত হয়নি। বিএনপির শীর্ষ নেতারা গ্রেনেড হামলা মামলায় দণ্ডিত হওয়ায় বিএনপি যেমন বেকায়দায় তেমনি রাজনৈতিক প্রতিপক্ষের সমালোচনার মুখে দলটি। সেইসঙ্গে জাতীয় ঐক্য প্রক্রিয়ার নেতারাও একটু পিছুটানে আছেন। ভেবেচিন্তে সামনে এগিয়ে চলার পরামর্শ অনেকের। তাই ঐক্যে ও যুগপত আন্দোলনের রুপরেখা তৈরীর কথা থাকলেও শেষ পর্যন্ত শুক্রবারের বৈঠকে তা চূড়ান্ত হয়নি।